b'\n_START_ARTICLE_\nJose Isidro Camacho\n_START_SECTION_\nPersonal na buhay\n_START_PARAGRAPH_\nIpinanganak sa Balanga, Bataan si Camacho kina Teodoro Camacho, Jr. at Leonarda Navato. Ang kaniyang lolo na si Teodoro Camacho, Sr. ay nanungkulan bilang kongresista at gobernador ng Bataan._NEWLINE_Nagtap\xc3\xb3s siya sa mataas na paaralan sa Don Bosco Technical Institute sa Mandaluyong noong 1972, at noong 1975 bilang cum laude sa kursong A.B. Mathemathics sa Pamantasang De La Salle sa Maynila. Nag-aral din siya at nakakuha ng MBA na may konsentrasyon sa Pananalapi mula sa Harvard Graduate School of Business Administration sa Estados Unidos noong 1979.\n_START_SECTION_\nKarerang propesyonal\n_START_PARAGRAPH_\nPagkatapos ng kolehiyo, nagtrabaho si Camacho sa Banco Filipino, bago siya nagtungo sa Estados Unidos upang lalong isulong ang kaniyang edukasyon. Nang siya\'y bumalik sa Pilipinas, muli siyang bumalik sa industriya ng pagbabangko, at noong 1995 naging Senior Managing Director at Country Head ng Bankers Trust Company of New York. Kalaunan siya\'y naging Managing Director at Chief Country Officer ng Deutsche Bank sa Pilipinas. Mula 1999 hanggang 2000, siya ang Managing Director at puno ng Country Coverage for Investment Banking for the Asian Region of Deutsche Bank na naka base sa Singapore.\n_START_SECTION_\nPaglilingkod sa pamahalaan\n_START_PARAGRAPH_\nNang maup\xc3\xb4 b\xc3\xadlang Pangulo ng Pilipinas si Gloria Macapagal Arroyo noong 2001, kaniyang hinirang si Camacho b\xc3\xadlang Kalihim ng Enerhiya. Sa kaniyang pamumun\xc3\xb2, naisabatas ang mga kinakailangang reporma sa sektor ng enerhiya ng bans\xc3\xa2._NEWLINE_Makaraan ang tatlong buwan b\xc3\xadlang Kalihim ng Enerhiya, hinirang naman siya b\xc3\xadlang Kalihim ng Pananalapi, isang katungkulang kaniyang hinawakan hanggang Nobyembre 2003 nang siya\'y magbitiw at nagpasiyang bumalik sa pribadong sektor. Wala mang isinaad na dahilan sa kaniyang pagbibitiw, ang napabalitang kaib\xc3\xa1han umano at hindi pag-aksiyon ng Pangulo sa kaniyang mga rekomendasyon hinggil sa pagsasaayos ng mga isyung kinakaharap ng Paseguruhan ng mga Naglilingkod sa Pamahalaan, kasama rito ang pagsibak sa puwesto ng tagapangasiwa ng naturang ahensiya na si Winston Garcia at pagsasailalim nito sa Kagawaran ng Pananalapi ang naging hudyat nito. Ang kaniyang pagbibitiw ay nagdulot pangamba at kawalang-katiyakan sa pamahalaan at nagpabulusok sa halaga ng piso sa isa sa pinakamababang antas nito laban sa dolyar. Kinilala ang naging malaking kontribusyon ni Camacho sa pagpapatat\xc3\xa1g at pag-estabilisa ng depisito ng bansa, at kinilala na isa sa pinakamahusay na naging Kalihim ng Pananalapi ng bansa ng iba\'t ibang pangkat ng mga negosyante at mamumuhunan. Sa ilalim din niya naipas\xc3\xa1 ang Batas Republika Blg. 9160 o ang "Anti-Money Laundering Law".'